Her er rekordene Martial kan smadre
Det er Sky Sports som har tatt en gjennomgang av hva slags milepæler Manchester Uniteds dyrekjøpte franskmann kan greie å nå, dersom han holder fram med å finne veien til nettmaskene for sin ferske klubb. Anthony Martial fikk kritikerne til å rope høyt og lenge om den høye kjøpesummen United la på bordet for å sikre seg ham, til tross for hans unge alder. Men 19-åringen sørget for å stilne en del stemmer allerede i sin første kamp for klubben. 12. september kom han inn som innbytter for Juan Mata i det 65. minutt mot erkerival Liverpool. Der satte han inn Uniteds siste mål for kvelden i kampen som endte med 3-1-seier i favør Louis van Gaals menn. Deretter fulgte 19-åringen opp med dobbel scoring mot Southampton en drøy uke senere. Tre mål på to kamper - i tillegg til én nettkjenning da Manchester United slo Ipswich 3-0 i ligacupen i midtuken.Den hyppige scoringsfrekvensen etter ankomst Old Trafford har fått Sky Sports til å gå bakover i både Manchester Uniteds og Premier Leagues historiebøker, og se på hva slags rekorder Martial nå ligger an til å ta. * Historiens første United-spiller til å score i sine tre første Premier League-kamper. Martial har allerede scoret i de to første, og i helgen tar Manchester United imot bunnplasserte Sunderland på hjemmebane. Sunderland har seriens verste statistikk på antall baklengsmål så langt, med 13 innslupne mål fordelt på seks kamper. Ballen skal med andre ord kunne ligge på straffemerket for at Martial skal kunne notere seg på scoringslisten nok en gang. * Den raskeste til å score fem Premier League-mål for United. Både Louis Saha og Robin van Persie brukte fem kamper på å score fem mål for klubben. Med sine tre fulltreffere på to kamper, ligger Martial godt an til å slå også denne rekorden. VG+: Les historien om det rådyre stortalentet * Flest scoringer på rad i starten av en Premier League-karriere. Da Micky Quinn kom til Coventry i 1992, sørget han for å score i sine seks første kamper for klubben. Martial har ennå et stykke igjen for å greie dette - først må han score mot Sunderland i helgen, deretter venter knalltøffe motstandere på rekke og rad: Arsenal, Everton og Crystal Palace borte, samt Manchester City hjemme. I alle disse oppgjørsende må Martial banke inn scoring dersom Quinn skal se sin over 20 år gamle rekord ryke. Men - skulle Martial greie det, kan han sikte mot neste klubbrekord. Ruud van Nistelrooy scoret nemlig i ti Premier League-kamper på rad i månedene mellom mars og august i 2003. Les også: Karlsens advarsel til Martial: – Hold bena på jorden! * Flest mål scoret av en tenåring i løpet av sine første ti Premier League-kamper. Martial blir 20 år i desember, men han har fremdeles noen måneder på seg til å knekke Robbie Keanes rekord: Han sørget for seks nettkjenninger på sine første PL-kamper. Martial har allerede nådd halvparten av dem. I tillegg: I 1994/95-sesongen fylte Robbie Fowler 20 år, og var altså like gammel som Martial er nå. Han scoret 25 mål den sesongen, også en milepæl Martial kan sikte etter. * Den første tenåringen på ti år til å score ti mål i Premier League. Anthony Martial trenger bare å gløtte noen meter bort for å få øye på mannen som står med den ti år gamle rekorden: Wayne Rooney. Han scoret nemlig 11 mål i løpet av sin første sesong som ung spiller, i sesongen 2004/05.
Dersom Anthony Martial (19) fortsetter sin egen scoringstrend, ligger den en pen liten rekke med rekorder han kan sikte mot å ta.